

**Ανακοίνωση Ολοκλήρωσης**

**Ανώτατης διάρκειας φοίτησης**

**σύμφωνα με τον ν. 5224/2025**

Αγαπητές φοιτήτριες, αγαπητοί φοιτητές

σύμφωνα με τις διατάξεις της παρ. 1 του άρθρου 130 του ν. 5224/2025, σας ενημερώνουμε ότι ολοκληρώνεται η **ανώτατη διάρκεια φοίτησης με την επαναληπτική εξεταστική Σεπτεμβρίου 2025** για τους/τις φοιτητές/τριες:

**Α) Προπτυχιακών Προγραμμάτων Πανεπιστημιακής και Τεχνολογικής Εκπαίδευσης (τετραετούς φοίτησης):**

* Με έτος εισαγωγής το **ακαδημαϊκό έτος 2016-2017** και προγενέστερα.

**Β) Εισακτέων μέσω Κατατακτήριων Εξετάσεων:**

* Όλων των ετών έως το **ακαδημαϊκό έτος 2016-2017**,
* Όσων κατατάχθηκαν στο **3ο – 5ο εξάμηνο** το **ακαδημαϊκό έτος** **2017-2018**,
* Όσων κατατάχθηκαν στο **5ο εξάμηνο** το **ακαδημαϊκό έτος** **2018-2019**.

**Γ) Όσοι φοιτητές πρώην ΤΕΙ υπέβαλαν αίτηση ένταξης σε Παν/μιακό Τμήμα:**

 **4ετούς διάρκειας φοίτησης τα έτη 2019-2020 έως και 2021-2022**

Για φοιτητές/τριες που δεν έχουν καταστεί πτυχιούχοι, θα επέλθει αυτοδικαίως η διαγραφή από το Τμήμα φοίτησής τους δύο (2) μήνες μετά την ολοκλήρωση της ανάρτησης των αποτελεσμάτων της επαναληπτικής εξεταστικής του Σεπτεμβρίου 2025.

**Εξαιρέσεις από την ανώτατη διάρκεια φοίτησης και τη διαγραφή:**

**Οι παραπάνω ρυθμίσεις δεν εφαρμόζονται σε φοιτητές με πιστοποιημένη αναπηρία με ποσοστό τουλάχιστον πενήντα τοις εκατό (50%).**

Σε περιπτώσεις που η πιστοποίηση αναπηρίας είναι ορισμένης διάρκειας ή η αναπηρία αποκτήθηκε μετά την εισαγωγή στο οικείο Τμήμα, απαιτείται **γνωμάτευση** από μία από τις υγειονομικές επιτροπές του Κέντρου Πιστοποίησης Αναπηρίας (ΚΕ.Π.Α.) ή γνωμάτευση των Ανώτατων Υγειονομικών Επιτροπών του Στρατού (Α.Σ.Υ.Ε.), του Ναυτικού (Α.Ν.Υ.Ε.), της Αεροπορίας (Α.Α.Υ.Ε.), της Ελληνικής Αστυνομίας ή του Πυροσβεστικού Σώματος από την οποία προκύπτει η πιστοποιημένη αναπηρία, το ακριβές ποσοστό καθώς και η διάρκεια αυτής.

Επίσης σε περιπτώσεις όπου η πιστοποίηση της αναπηρίας είναι ορισμένης διάρκειας και είτε έχει ήδη λήξει είτε δεν προσκομίζεται νέα γνωμάτευση, λαμβάνεται υπόψη μόνο το χρονικό διάστημα της πιστοποιημένης αναπηρίας σε ποσοστό τουλάχιστον 50% και δεν προσμετράται για τη συμπλήρωση της ανώτατης χρονικής διάρκειας.

Οι αιτήσεις θα υποβάλλονται **έως και Παρασκευή 14 Νοεμβρίου 2025** μέσω του συνδέσμου **eservice.upatras.gr** (https://eservice.upatras.gr/case/aitisi-exairesis-efarmogis-tis-diataxis-apo-tin-anotati-diarkeia-foitisis/).

**Δυνατότητα παράτασης πέραν της ανώτατης διάρκειας φοίτησης**

* **Οι φοιτητές/τριες που πληρούν τις εξής δύο προϋποθέσεις**:

**α)** έχουν αξιολογηθεί επιτυχώς σε ποσοστό τουλάχιστον εβδομήντα τοις **εκατό (70%) των πιστωτικών μονάδων (168 ECTS)** του ισχύοντος προγράμματος σπουδών και

**β)** έχουν συμμετάσχει σε **τουλάχιστον δύο (2) ακαδημαϊκές δοκιμασίες** σύμφωνα με το πρόγραμμα σπουδών, **με τουλάχιστον μία επιτυχία**, όπως εξέταση μαθήματος, υποστήριξη διπλωματικής/πτυχιακής εργασίας, πρακτική άσκηση, **σε ένα από τα τέσσερα (4) προηγούμενα ακαδημαϊκά εξάμηνα** πριν από την υποβολή της αίτησης παράτασης (ήτοι τα ακαδημαϊκά έτη 2023-2024 και 2024-2025 συμπεριλαμβανομένης και της εξεταστικής περιόδου του Σεπτεμβρίου 2025).

**μπορούν να υποβάλουν αίτημα παράτασης ανώτατης διάρκειας φοίτησης για δύο (2) επιπλέον ακαδημαϊκά εξάμηνα** (δηλ. όλο το ακαδ. έτος 2025-2026 συμπεριλαμβανομένου και της επαναληπτικής εξεταστικής Σεπτεμβρίου 2026)

* **Οι φοιτητές/τριες που πληρούν τις παραπάνω  προϋποθέσεις α) και β) και δεν έχουν ολοκληρώσει την υποχρεωτική πτυχιακή/διπλωματική εργασία ή την υποχρεωτική πρακτική άσκηση**

**μπορούν να υποβάλουν αίτημα παράτασης ανώτατης διάρκειας φοίτησης για  τρία (3) επιπλέον ακαδημαϊκά εξάμηνα** (ακαδημαϊκό έτος 2025-2026 και χειμερινό εξάμηνο 2026-2027).

**Οι φοιτητές/τριες που έχουν αξιολογηθεί επιτυχώς στο σύνολο των μαθημάτων** του ισχύοντος προγράμματος σπουδών **και εκκρεμεί μόνο η εκπόνηση πρακτικής άσκησης ή πτυχιακής/διπλωματικής εργασίας για τη λήψη πτυχίου**

**μπορούν να υποβάλουν αίτημα παράτασης ανώτατης διάρκειας φοίτησης για  τρία (3) επιπλέον ακαδημαϊκά εξάμηνα με έναρξη το χειμερινό εξάμηνο του ακαδ. έτους  2025-2026** (ακαδημαϊκό έτος 2025-2026 και χειμερινό εξάμηνο 2026-2027).

 **ΔΙΑΔΙΚΑΣΙΑ ΥΠΟΒΟΛΗΣ ΑΙΤΗΣΗΣ ΠΑΡΑΤΑΣΗΣ ΣΠΟΥΔΩΝ**

**Οι αιτήσεις υποβάλλονται στον σύνδεσμο eservice.upatras.gr** (https://eservice.upatras.gr/case/aitisi-paratasis-foitisis/)  **έως και την Παρασκευή 14 Νοεμβρίου 2025.**

Κατά τη διάρκεια της παράτασης, δεν είναι δυνατή η υποβολή αίτησης για μερική φοίτηση και για  διακοπή της φοίτησης.

 **Σε περίπτωση μη υποβολής αίτησης του/της φοιτητή/τριας για παράταση σπουδών επέρχεται αυτοδικαίως η διαγραφή του/της.»**

**Κατ΄ εξαίρεση υπέρβαση του ορίου φοίτησης για σοβαρούς λόγους υγείας**

Μπορεί να χορηγηθεί **κατ’ εξαίρεση υπέρβαση** της ανώτατης διάρκειας φοίτησης για σοβαρούς λόγους υγείας:

* Που αφορούν τον/την ίδιο/α τον/τη φοιτητή/φοιτήτρια, ή
* Που σχετίζονται με συγγενή α΄ βαθμού εξ αίματος, σύζυγο ή πρόσωπο με το οποίο έχει συναφθεί σύμφωνο συμβίωσης.

**(α) Οι σοβαροί αυτοί λόγοι υγείας που αφορούν τους φοιτητές περιλαμβάνουν:**

(αα) Παθήσεις, σύμφωνα με τις διατάξεις του άρθρου 35 του Ν.3794/2009 (Α’ 156), όπως τροποποιήθηκε και ισχύει (φοιτητές που εισάγονται με την ειδική κατηγορία ατόμων που πάσχουν από σοβαρές παθήσεις).

(αβ) Κατά περίπτωση, για αποδεδειγμένα ιδιαίτερα σοβαρούς λόγους υγείας.

**(β) Οι σοβαροί λόγοι υγείας συγγενών Α’ βαθμού εξ’ αίματος ή συζύγου ή προσώπου με το οποίο ο φοιτητής έχει συνάψει σύμφωνο συμβίωσης μπορούν να περιλαμβάνουν:**

* Ενδεικτικά αναφέρονται περιπτώσεις: τυφλότητας, κώφωσης, νεφροπάθειας (αιμοκάθαρση), μυϊκής δυστροφίας Duchenne, καρκίνου (χημειοθεραπεία, ακτινοβολία, ανοσοθεραπεία), ή κινητικών προβλημάτων λόγω αναπηρίας >67%.
* Σε λοιπές περιπτώσεις αποδεδειγμένα σοβαρών προβλημάτων υγείας.

### **Διαδικασία υποβολής της Αίτησης υπέρβασης του χρόνου φοίτησης για λόγους υγείας και απαιτούμενα δικαιολογητικά**

Η αίτηση υποβάλλεται **στον σύνδεσμο eservice.upatras.gr** (https://eservice.upatras.gr/case/aitisi-gia-kat-exairesi-ypervasi-tou-oriou-foitisis-logo-sovaron-logon-ygeias/) **έως και την Παρασκευή 14 Νοεμβρίου 2025** και συνοδεύεται από τα εξής δικαιολογητικά:

**Για σοβαρά προβλήματα υγείας (περιπτώσεις αβ & β):**

* + Ιατρική γνωμάτευση από Δημόσιο Νοσοκομείο με σφραγίδα από :
		- Συντονιστή Διευθυντή Κλινικής ή Εργαστηρίου του Εθνικού Συστήματος Υγείας Ε.Σ.Υ.,
		- ή νόμιμα εκτελούντα χρέη Συντονιστή Διευθυντή Κλινικής ή Εργαστηρίου του Εθνικού Συστήματος Υγείας (Ε.Σ.Υ.)
		- ή Καθηγητή / Αναπλ. Καθηγητή Ιατρικής Σχολής.
	+ Για **συγγενικά πρόσωπα, απαιτείται επιπλέον**:
* Πιστοποιητικό οικογενειακής κατάστασης ή αντίγραφο συμφώνου συμβίωσης (εν ισχύ τουλάχιστον 3 μήνες από την ημερομηνία κατάθεσης).

Σε περίπτωση θανάτου, απαιτείται ληξιαρχική πράξη θανάτου

**Κατά τη διάρκεια της κατ΄ εξαίρεση υπέρβασης** δεν είναι δυνατή η ένταξη σε μερική φοίτηση και η αναστολή φοίτησης. Επίσης η φοιτητική ιδιότητα **παραμένει ανενεργή** (συμπεριλαμβανομένης της εκπαιδευτικής διαδικασίας), **εκτός** από τα δικαιώματα που σχετίζονται με τη φοιτητική μέριμνα (π.χ στέγαση σε εστίες).

Παρακαλούμε:

* να απευθύνεστε **στη Γραμματεία του Τμήματος** για περισσότερες διευκρινίσεις για τη φοίτησή σας, όσον αφορά τον προσδιορισμό της ολοκλήρωσης της ανώτατης διάρκειας φοίτησης,
* να παρακολουθείτε **τις ανακοινώσεις του Τμήματος**.